# **DECIZIA ETAPEI DE ÎNCADRARE**

 **Nr.xx din xx.11.2018**

 Ca urmare a solicitării de emitere a acordului de mediu adresate de **ORAŞUL INEU** cu sediul în Ineu, str. Republicii, nr. 5, jud. Arad, înregistrată la APM Arad cu nr. 3652R/12567/30.07.2018, cu completările înregistrate la nr. 4842R/16469/09.10.2018, în baza:

**-** **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**- Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Arad decide, ca urmare a consultărilor desfăşurate în cadrul şedinţei Comisiei de Analiză Tehnică din data de 24.10.2018, că proiectul **„CONSTRUIRE BLOC LOCUINŢE DE SERVICIU ÎN REGIM P+3E”** propus a fi amplasat în Ineu, str. Aleea Oituz, nr.16, jud. Arad nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

1. **Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

**1. Caracteristicile proiectului:**

**a)** **proiectul se încadrează** în prevederile Hotărârii Guvernului nr. 445/2009, Anexa nr. 2 pct. 10, lit. b – proiecte de dezvoltare urbană […] şi a parcărilor auto.

**b) mărimea proiectului**

Suprafaţa teren 1.621,00 mp

 Suprafaţa construită 249,40 mp

 Suprafaţa parcare 278,47 mp

 Suprafaţa zone verzi 848,14 mp

 Terenul pe care urmează a fi amplasată construcţia propusă este situat în judeţul Arad, intravilanul oraşului Ineu, în partea de est a oraşului Ineu, pe str. Aleea Oituz nr. 16, şi este identificat prin CF cu nr. 308487 Ineu nr. top 1301-1302/a 1303/a/1/1/a/2/1/1/179.

Amplasamentul pe care se doreşte implementarea proiectului, are o formă aproximativ dreptunghiulară şi o suprafaţă de 1.621 mp, cu dimensiunile laturilor după cum urmează: Nord – Est - 76,10 m, Sud - Est – 19,91 m, Sud – Vest -75,81 m, Nord - Vest – 3,29 m + 6,91 m + 3,39 m. Terenul este liber de construcţii, relativ plat şi nu prezintă elemente de vegetaţie menite a fi păstrate. În zona terenului sunt utilităţi, iar accesul la amplasament se realizează direct de pe strada Aleea Oituz nr. 16. Pe amplasament se propune realizarea unei clădiri de locuinţe de serviciu în regim de inălţime P+3E. Dispunerea blocului pe parcelă se va face pe direcţia lungă, Est- Vest, având următoarele vecinătăţi:

-pe latura de Nord– se învecinează cu terenuri în proprietate privată, libere de construcţii, iar distanţa până la cea mai îndepartată construcţie este de 30,00 m

-pe latura de Vest – se învecinează cu un amplasament pe care există blocuri ANL în regim de înălţime S+P+3E, distanţa până la primul bloc, de la limita de proprietate fiind de 15.00 m, iar de la construcţia propusă, va fi de 25,00 m

-pe latura de Sud – se află terenuri arabile aflate în proprietate privată

-pe latura de Est – se învecinează cu terenuri arabile aflate în proprietate privată şi cu locuinţe individuale situate la distanţa de 45,10 m faţă de limita de proprietate şi având regimul de înălţime P şi P+1E .

În apropierea amplasamentului studiat se găsesc construcţii de locuit în regim P si P+1E, P+3E. Pe teren se propune construirea unui bloc de locuinţe de serviciu.

Blocul de locuinţe de serviciu, în regim de inaltime P+3E va fi amplasat pe un teren având o suprafaţă totală de 1621,00 mp, situat în judetul Arad, în partea de est a oraşului Ineu, pe str. Aleea Oituz nr.16. Ansamblul de locuinţe se încadrează în planul urbanistic general aprobat de Consiliul Local Ineu având U.T.R. – U.F.R. 5. Locuinţele propuse se compun dintr-un bloc cu o scară, cu regim de înălţime P+3E, care însumează 16 unităţi locative şi anume:

- 8 apartamente cu o cameră;

- 8 apartamente cu două camere.

Clădirea va avea asigurat accesul, prin câte o alee pietonală racordată la trotuarul străzii Atena. Accesul în bloc se va face şi pentru persoane cu dizabilităţi locomotorii, prin intermediul unei platforme.

În partea de sud a parcelei se vor amenaja un numar de 18 locuri de parcare şi drumuri de incintă de acces cu structura din mixtura asfaltică. Locurile de parcare sunt situate la distanţa de 19,87 m faţă de ferestrele încăperilor de locuit.

Parcările se vor realiza suprateran pe parcelă proprie.

Amplasamentul dispune de reţea şi branşament la alimentarea cu apă, energie electrică şi canalizare menajeră.

Alimentarea cu apă în scop igienico-sanitar: va fi asigurata din reţeaua oraşului de către operatorul de apă a localităţii Compania de Apă Arad;

Evacuarea apelor uzate menajere: acestea sunt constituite doar din apa menajeră care va fi colectată prin reţeaua de canalizare proprie a imobilelor şi va fi deversată în reţeaua centralizată de canalizare a localităţii, deservită de către operatorul de canalizare a localităţii, Compania de apa Arad. Indicatorii de calitate a apelor menajere evacuate în canalizarea menajeră a oraşului se vor încadra în prevederile NTPA 002/2002 din H.G. nr. 188/2002 modificată şi completată prin H.G. nr. 352/2005.

**c) cumularea cu alte proiecte**: Destinaţia actuală a terenului conform PUG este zonă protecţie şi rezidenţială.

**d) utilizarea resurselor naturale**: materialele de construcţii necesare pentru derularea proiectului vor fi asigurate prin grija constructorului de la terţe societăţi;

**e) producţia de deşeuri**: deşeurile generate ca urmare a implementării proiectului vor fi predate operatorilor autorizaţi în vederea valorificării/eliminării după caz; deşeurile rezultate vor fi gestionate conform legislatiei în vigoare, respectiv HG nr. 856/2002, Legea 211/2011; în faza de construcţie deşeurile rezultate se vor colecta în containere separate şi se vor preda societăţilor autorizate.

**f) emisiile poluante, inclusiv zgomotul şi alte surse de disconfort**:

- emisiile de poluanţi evacuaţi în atmosferă provin din surse reprezentate de traficul rutier zilnic desfăşurat în cadrul şantierului; surse reprezentate de funcţionarea utilajelor în zonele de lucru. Transportul materialelor de construcţii în vrac care pot fi antrenate în aer se va face în mijloace de transport cu benă acoperită. De asemenea pentru limitarea de emisii poluante în atmosferă se vor folosi utilaje/vehicule de generaţie recentă, prevăzute cu sisteme performante de reţinere a poluanţilor;

**g) riscul de accident, ţinându-se seama în special de substanţele şi de tehnologiile utilizate**: titularul de proiect va lua toate măsurile necesare în vederea prevenirii accidentelor;

***2. Localizarea proiectelor (se ia in considerare sensibilitatea mediului în zona geografica posibil a fi afectata de proiect):***

**2.1.** **Utilizarea existentă a terenului**: conform Certificat de Urbanism nr. 23/08.02.2018 eliberat de Primăria Oraşului Ineu – teren situat în intravilanul oraşului Ineu, proprietate –regim de drept public;

 **2.2. Relativa abundenta a resurselor naturale din zona, calitatea si capacitatea regenerativă a acestora**: nu este cazul

**2.3. Capacitatea de absorbţie a mediului, cu atentie deosebită pentru**:

**a)** **zonele umede**: nu este cazul;

**b)** **zonele costiere**: nu este cazul;

**c)** **zonele montane si cele împădurite**: nu este cazul;

**d)** **parcurile şi rezervaţiile naturale**: nu este cazul, zona supusă implementării proiectului este situat în afara unei arii naturale protejate de pe teritoriul judeţului Arad.

**e) ariile clasificate sau zonele protejate** prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc.: nu este cazul;

**f) zonele de protecţie specială**, mai ales cele desemnate prin Ordonanţa de urgenta a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevazute prin Legea nr. 5/2000 privind aprobarea Planului de amenajare a teritoriului national - Sectiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completarile ulterioare, şi Hotararea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul;

**g) ariile în care standardele de calitate a mediului** stabilite de legislatie au fost deja depasite: nu este cazul;

**h) ariile dens populate**: zonă rezidenţială;

**i) peisajele cu semnificatie istorica, culturala si arheologica**: nu este cazul;

***3. Caracteristicile impactului potential:***

**a) extinderea impactului** - aria geografică şi numărul persoanelor afectate: este posibil ca pe perioada derulării lucrărilor de construcţie să fie creat disconfort populaţiei riverane datorită zgomotului generat;

**b) natura transfrontiera a impactului**: nu este cazul;

**c) marimea si complexitatea impactului**: nu este cazul;

**d) probabilitatea impactului**: nesemnificativă cu condiţia respectării tuturor normelor în vigoare de sănătate publică şi protecţia mediului;

 **e) durata, frecventa si reversibilitatea impactului**: nu este cazul.

 **II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

-amplasamentulproiectului nu se implementează în arie naturală protejată desemnată conform legii.

**Condiţiile de realizare a proiectului:**

-respectarea documentaţiei depuse la A.P.M. Arad;

-respectarea tuturor actelor/avizelor de reglementare emise de către alte autorităţi şi a legislaţiei în vigoare;

-se va urmări ca prin activitatea desfăşurată să nu se producă poluări ale factorilor de mediu;

1. În perioada lucrărilor de construire:

**-va fi realizat procentul de spaţiu verde amenajat în conformitate cu prevederile H.G. nr. 525/1996 (2 mp/locatar imobil);**

-decoperta va fi utilizată în totalitate pentru amenajarea spaţiilor verzi,

**-pentru fiecare unitate locativă se va asigura un loc de parcare în interiorul parcelei.**

-organizarea de şantier să se realizeze în incinta obiectivului, iar desfăşurarea acesteia se va realiza fără afectarea vegetaţiei, solului şi apelor freatice,

-organizarea activităţii se va face astfel încât impactul asupra mediului şi populaţiei să fie cât mai redus (zgomotul, cantitatea de particule în suspensie şi sedimentabile să fie cât mai redusă),

-alimentarea cu carburanţi a utilajelor se va face la unităţi autorizate,

-se vor lua măsuri de prevenire a poluării solului, subsolului şi apelor cu produse poluante existente pe şantier (carburanţi, lubrifianţi, etc.),

-scurtarea duratei de execuţie a proiectului pentru diminuarea duratei de manifestare a efectelor negative asupra factorilor de mediu,

-este interzisă orice deversare de ape uzate, efluenţi lichizi, reziduuri sau deşeuri de orice fel în ape de suprafaţă, subterane, pe sol sau în subsol,

-la terminarea lucrărilor terenul neocupat va fi curăţat,

-se vor lua măsuri pentru îndepărtarea de pe teren a deşeurilor inerte şi nepericuloase rezultate în urma lucrărilor,

-aplicarea de material absorbant pe suprafeţele de sol afectate de scurgerile de produse petroliere. Dacă s-au produs scurgeri importante pe sol, va fi decopertată porţiunea afectată şi se va reface cu sol vegetal,

-deşeurile menajere vor fi colectate, în pubele, urmând a fi preluate de operatori economici autorizaţi,

-se va evita depozitarea necontrolată a deşeurilor de orice natură ce vor rezulta pe perioada derulării lucrărilor,

-deşeurile rezultate din lucrările de construcţie se vor preda în vederea valorificării/eliminării, funcţie de natura acestora, către operatori economici autorizaţi în acest sens,

-se va realiza refacerea ecologică a zonelor afectate de execuţia lucrărilor,

-organizarea activităţii se va face astfel încât impactul asupra peisajului să fie cât mai redus.

*2. În perioada de exploatare a proiectului:*

-alimentarea cu apă în scop igienico-sanitar se va face din reţeaua de alimentare cu apă potabilă a oraşului Ineu.

-evacuarea apelor uzate menajere se va face în reţeaua de canalizare menajeră a oraşului Ineu. Calitatea apelor menajere se va încadra în prevederile NTPA 002/2002 din HG 188/2002 modificată şi completată prin HG 352/2005;

-deşeurile menajere generate pe amplasament vor fi colectate pubele/containere şi vor fi preluate de operatori economici autorizaţi conform legislaţiei de mediu în vigoare;

**Se vor respecta prevederile:**

-O.U.G. nr. 195/2005 aprobată prin Legea 265/2006 privind protecţia mediului cu modificările şi completările ulterioare;

-Legea nr. 211/2011 privind regimul deşeurilor cu completările şi modificările ulterioare;

-H.G. nr. 188/2002 pentru aprobarea unor norme privind conditiile de descarcare in mediul acvatic a apelor uzate, cu completările şi modificările ulterioare;

**Documentaţia conţine:**

-Notificare,

-Certificatul de urbanism nr. 23/08.02.2018 eliberat de Primăria Oraşului Ineu,

-Extras de carte funciară nr. 308487 Ineu, eliberat de OCPI Arad – Biroul de Cadastru şi Publicitate Imobiliară Ineu,

-Plan de situaţie şi plan de încadrare în zonă,

-Chitanţa nr. 33716/30.07.2018 privind evaluarea iniţială a solicitării,

-O.P. nr. 2598/09.10.2018 privind etapa de încadrare a proiectului în procedura de evaluare a impactului asupra mediului,

-Decizia etapei de evaluare iniţială nr. 12679/01.08.2018, eliberată de A.P.M. Arad,

-Memoriu de prezentare,

-Notificare de asistenţă de specialitate de sănătate publică nr. 1871/02.08.2018 eliberată de Direcţia de sănătate publică a Judeţului Arad,

-Anexă la fişă tehnică, aviz pentru amplasament nr.14847/27.07.2018 eliberată de către Compania de Apă Arad S.A.,

-Aviz de securitate la incendiu nr. 586/18/SU/AR din 05.09.2018 eliberat de I.S.U. “Vasile Goldiş” al Judeţului Arad,

-Anunţ public privind depunerea solicitării de emitere a acordului de mediu afişat pe site-ul A.P.M. Arad în data de 19.10.2018,

-Dovadă mediatizare proiect (anunţuri privind solicitarea acordului de mediu),

-Anunţ public privind decizia etapei de încadrare afişat pe site-ul A.P.M. Arad în data de 26.10.2018,

-Anunţ public privind decizia etapei de încadrare publicat în cotidianul “xx” din xx.10.2018,

-Lista de control,

-Proces verbal întocmit în baza şedinţei colectivului de analiză tehnică nr. 17293/24.10.2018.

Proiectul propus nu necesită parcurgerea celorlalte etape ale procedurii.

**Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului revine în întregime titularului proiectului.**

**În cazul în care proiectul suferă modificări, titularul este obligat să notifice în scris autoritatea publică pentru protecţia mediului emitentă asupra acestor modificări.**

**Până la adoptarea unei decizii de către autoritatea competentă, este interzisă desfăşurarea oricărei activităţi sau realizarea proiectului, care ar rezulta în urma modificărilor care fac obiectul notificării (potrivit art. 16, alin. 5, din O.U.G. nr. 195/2005, privind protecţia mediului, aprobată cu modificări şi completări prin Legea nr. 265/2006, cu modificările şi completările ulterioare).**

**Nerespectarea prevederilor prezentului act atrage suspendarea şi anularea acestuia, după caz.**

**Prezenta decizie nu exonerează de răspundere proiectantul şi constructorul în cazul producerii unor accidente în timpul execuţiei lucrărilor.**

**La finalizarea lucrărilor şi înainte de punerea în funcţiune se va anunţa APM Arad pentru întocmirea Procesului verbal de verificare a condiţiilor impuse prin prezenta decizie. Procesul verbal de verificare a condiţiilor impuse prin prezenta decizie de încadrare se va anexa la documentaţia de solicitare a autorizaţiei de mediu.**

**Prezenta decizie este valabilă pe toată perioada punerii în aplicare a proiectului.**

**Prezenta decizie conţine 6 (şase) pagini şi a fost redactată în două (2) exemplare originale.**

**Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.**

DIRECTOR EXECUTIV

 Dana Monica DĂNOIU

Şef serviciu A.A.A.

Adina ORĂŞAN

Întocmit,

Elisabeta TRUŢĂ